**Trafod Gwasanaeth Digidol** **Cynnig Gofal Plant Cymru**

Mae Llywodraeth Cymru am drafod gyda darparwyr gofal plant, rhieni ac Awdurdodau Lleol i gael clywed eu barn wrth ddatblygu gwasanaeth cyflawni digidol cenedlaethol ar gyfer Cynnig Gofal Plant Cymru.

Er mwyn cynnal trafodaeth o'r fath, hoffem siarad â rhanddeiliaid ag anghenion penodol a chael rhywfaint o ddata personol ganddynt.

Mae Llywodraeth Cymru wedi comisiynu Kainos i ddatblygu gwasanaeth cyflawni digidol cenedlaethol ar gyfer Cynnig Gofal Plant Cymru, ac fe fyddant yn cydweithio'n agos â ni yn yr holl drafodaethau gyda'r rhanddeiliaid. Nod y drafodaeth hon yw deall anghenion a heriau defnyddwyr penodol o'r Cynnig Gofal Plant a sicrhau bod y gwasanaeth digidol yn gynhwysol. Fel rhan o'r gwaith hwn, bydd Llywodraeth Cymru yn casglu gwybodaeth drwy gyfweliadau, gweithdai, trafodaethau a chynnal profion defnyddwyr ar y cynnyrch digidol.

Llywodraeth Cymru yw'r rheolydd data ar gyfer yr ymchwil, a bydd yn dileu enwau a manylion cyswllt cyn rhannu data gyda Kainos.

Gallai'r wybodaeth a fydd yn cael ei chasglu yn ystod y prosiect gael ei chynnwys mewn adroddiad a fydd yn cael ei chyhoeddi ar wefan Llywodraeth Cymru ac mewn cyhoeddiadau eraill o bosibl gan Kainos a Llywodraeth Cymru*.*

Eich dewis chi yn llwyr yw p'un a i gymryd rhan yn y drafodaeth hon ai peidio. Fodd bynnag, mae eich barn a'ch profiadau'n bwysig er mwyn helpu i greu gwasanaeth digidol a fydd yn addas ar gyfer pob defnyddiwr.

Dyma'r manylion cyswllt ar gyfer y drafodaeth:

|  |  |
| --- | --- |
| Sarita Marshall (Llywodraeth Cymru)Cyfeiriad e-bost: sarita.marshall4@llyw.cymruRhif ffôn: 03000 256583 | Nikos Karaoulanis (Kainos)Cyfeiriad e-bost: N.Karaoulanis@kainos.comRhif ffôn: 07717 498 648  |

**HYSBYSIAD PREIFATRWYDD**

**Pa ddata personol a gedwir gennym ac o ble y daw'r wybodaeth hon?**

Diffinnir data personol o dan y Rheoliad Cyffredinol ar Ddiogelu Data (GDPR) fel 'unrhyw wybodaeth sy'n ymwneud â pherson adnabyddadwy y gellir ei adnabod, yn uniongyrchol neu'n anuniongyrchol, drwy gyfeirio at ffactor adnabod'.

Bydd cyfranogwyr yn cael eu gwahodd gan Lywodraeth Cymru a rhanddeiliaid allweddol (Awdurdodau Lleol, cyrff ambarél gofal plant ac aelodau eraill o'r Fforwm Rhanddeiliaid Digidol) i gysylltu â blwch e-bost Gofal Plant Digidol Llywodraeth Cymru os byddant am gymryd rhan.

Bydd enwau a manylion cyswllt yn cael eu rhannu o fewn tîm prosiect Llywodraeth Cymru yn unig, a hynny ddim ond er mwyn trefnu cyfarfodydd.

Fel rhan o'r gwaith ymchwil hwn, bydd Llywodraeth Cymru yn casglu'r wybodaeth bersonol a chategori arbennig canlynol:

* Enw
* manylion cyswllt
* pa gategori o randdeiliaid sy'n briodol i chi (rhiant/gofalwr, darparwr gofal plant, neu weinyddwr Awdurdod Lleol/Llywodraeth Cymru)

Mae eich cyfranogiad yn wirfoddol, ac os nad ydych yn dymuno cymryd rhan, nid oes angen ateb yr e-bost o wahoddiad. Os ydych wedi cytuno yn y gorffennol, ond ddim yn dymuno gwneud hynny bellach, rhowch wybod i'r swyddog cyswllt yn Llywodraeth Cymru, ac fe fydd eich manylion yn cael eu dileu. Dim ond at ddibenion yr drafodaeth hon y bydd Llywodraeth Cymru yn defnyddio'ch cyfeiriad e-bost a'ch rhif ffôn.

Os byddwch yn dewis rhoi data personol pellach fel rhan o'r ymchwil, byddwn yn ceisio peidio â'ch adnabod chi o'r ymatebion y byddwch yn eu darparu, na chysylltu eich hunaniaeth â'r rhain. Os bydd gennych ymholiad neu gŵyn, ac y byddwch yn darparu data personol yn gofyn am ymateb, dim ond at y swyddog perthnasol y bydd yr ymchwilydd yn anfon y cais hwnnw cyn ei ddileu o'r data ymchwil.

Bydd y trafodaethau yn cael eu cynnal dros Microsoft Teams, ac fe fydd y gwahoddiadau yn cael eu hanfon heb i Kainos fedru gweld eich cyfeiriad e-bost. Bydd Kainos yn cymryd rhan yn y trafodaethau drwy ofyn cwestiynau, ond Llywodraeth Cymru yn unig fydd yn recordio neu gofnodi'r drafodaeth.

Rydym am recordio'r cyfweliadau ac fe fyddwn hefyd o bosib yn recordio sesiynau trafod eraill. Byddwn yn dweud hyn yn glir wrthych cyn i'r cyfweliad neu sesiwn drafod ddechrau, a bydd gennych chi'r cyfle i ddweud wrthym os nad ydych chi'n fodlon i'r drafodaeth gael ei recordio. Bydd y drafodaeth ond yn cael ei recordio os bydd pob aelod o'r grŵp yn fodlon i hyn ddigwydd. Llywodraeth Cymru yn unig fydd yn cadw'r recordiadau, ac fe fydd yn eu dileu cyn gynted ag y bydd y prosiect gwasanaeth digidol wedi dod i ben.

Ni fydd data personol yn cael eu cynnwys yn y nodiadau ysgrifenedig fydd yn cael eu paratoi gan Lywodraeth Cymru yn dilyn y sesiynau trafod neu gyfweliadau.

 Bydd Kainos yn derbyn yr wybodaeth heb unrhyw enwau na manylion cyswllt.

Efallai y bydd Llywodraeth Cymru yn cysylltu â chi yn ddiweddarach er mwyn gofyn i chi gymryd rhan yng ngham llunio cynhwysol y prosiect. Nod y gwaith llunio cynhwysol fydd deall yn fanwl beth yw anghenion defnyddwyr y Cynnig Gofal Plant, gan ganolbwyntio'n arbennig ar fynediad ac amrywiaeth. Byddwn yn rhoi hysbysiad preifatrwydd arall i chi er mwyn egluro unrhyw wybodaeth ychwanegol sy'n ofynnol a sut y byddwn yn defnyddio eich gwybodaeth. Bydd cymryd rhan yn y gwaith llunio cynhwysol yn gwbl wirfoddol.

**Beth yw'r sail gyfreithlon ar gyfer defnyddio eich data?**

Y sail gyfreithlon dros brosesu gwybodaeth wrth gasglu'r data hyn yw ein tasg gyhoeddus; hynny yw, arfer ein hawdurdod swyddogol i gyflawni swyddogaethau a rôl graidd Llywodraeth Cymru.

Dewis yr unigolyn yn llwyr yw p'un a i gymryd rhan ai peidio. Mae ymchwil a thrafodaethau fel hyn yn bwysig er mwyn i Lywodraeth Cymru gasglu gwybodaeth a thystiolaeth y gellir gweithredu arni ynghylch ei gallu i gyflawni blaenoriaethau’r Llywodraeth. Bydd yr wybodaeth a gesglir yn y gwaith ymchwil hwn, er enghraifft, yn cael ei defnyddio wrth ddatblygu gwasanaeth digidol er mwyn sicrhau ei fod yn hawdd ei ddefnyddio ac yn hygyrch i amrywiaeth eang o randdeiliaid. Bydd hyn yn sicrhau bod modd i rieni, darparwyr gofal plant a gweinyddwyr Awdurdodau Lleol ymwneud yn rhwydd â'r Cynnig Gofal Plant.

**Pa mor ddiogel yw eich data personol?**

Bydd Llywodraeth Cymru yn cadw eich data personol ar weinydd diogel mewn ardal sydd wedi'i gyfyngu i dîm y prosiect.

Mae'r wybodaeth a roddir i Kainos yn cael ei storio ar weinydd diogel bob amser. Dim ond nifer cyfyngedig o bobl sy'n gweithio ar y prosiect hwn sy'n gallu cael mynediad at y data. Dim ond at ddibenion ymchwil y bydd Kainos yn defnyddio'r data hyn. Mae gan Kainos nod ardystio Cyber Essentials.

Mae gan Kainos weithdrefnau ar waith i fynd i'r afael ag achosion lle ceir amheuaeth o dorri rheolau diogelu data. Os ceir amheuaeth bod rheolau diogelu data wedi cael eu torri, bydd Kainos yn adrodd am hyn wrth Lywodraeth Cymru a fydd yn rhoi gwybod ichi ac unrhyw reoleiddiwr perthnasol lle mae'r ofynnol inni wneud hynny yn ôl y gyfraith.

Bydd yr holl ddata a gesglir drwy'r trafodaethau hyn yn cael eu cadw mewn fformat dienw. Ni fydd yn cynnwys eich manylion cyswllt a bydd unrhyw wybodaeth adnabyddadwy mewn atebion agored yn cael ei dileu. Mae’n bosibl y bydd Kainos yn defnyddio'r wybodaeth a gesglir i lunio adroddiad a fydd yn cael ei gyhoeddi ar wefan Llywodraeth Cymru. Ni fydd yr adroddiad hwn yn cynnwys gwybodaeth y gellid ei defnyddio i adnabod unrhyw unigolyn sydd wedi cymryd rhan.

**Am ba mor hir y byddwn yn cadw data personol?**

Bydd Llywodraeth Cymru yn dal data personol yn ystod cyfnod y prosiect, a bydd unrhyw ddata personol nad yw eisoes wedi cael ei dynnu yn cael ei ddileu gan Lywodraeth Cymru o fewn tri mis i'r prosiect ddod i ben. Bydd unrhyw ddata sy'n cael eu rhannu rhwng Kainos a Llywodraeth Cymru yn ddienw ac ni fydd yn cynnwys unrhyw wybodaeth y gellid ei defnyddio i'ch adnabod. Bydd Kainos yn dileu'r holl ddata dri mis ar ôl diwedd y contract. Bydd Llywodraeth Cymru yn cadw'r wybodaeth ddienw fel rhan o'r trywydd archwilio ar gyfer datblygu system ddigidol ac i ddilyn ein polisi ar gadw cofnodion.

**Hawliau'r Unigolyn**

O dan y GDPR mae gennych hawliau mewn perthynas â'r wybodaeth bersonol a ddarperir gennych fel rhan o'r prosiect hwn, sef hawliau i wneud y canlynol:

* I gael gafael ar gopi o'ch data eich hun
* I ofyn inni gywiro gwallau yn y data hynny
* I wrthwynebu prosesu data neu gyfyngu ar brosesu data (o dan amgylchiadau penodol)
* I ofyn i'ch data gael eu 'dileu' (o dan amgylchiadau penodol)
* I gyflwyno cwyn i Swyddfa'r Comisiynydd Gwybodaeth, sef ein rheolydd annibynnol ar ddiogelu data.

Dyma fanylion cyswllt Swyddfa’r Comisiynydd Gwybodaeth: Wycliffe House, Water Lane, Wilmslow, Swydd Gaer, SK9 5AF. Ffôn: 01625 545 745 neu 0303 123 1113. Gwefan: [www.ico.gov.uk](http://www.ico.gov.uk)

**Rhagor o wybodaeth**

Os oes gennych ragor o gwestiynau am sut y bydd y data a ddarperir fel rhan o'r astudiaeth hon yn cael eu defnyddio gan Lywodraeth Cymru neu os hoffech arfer eich hawliau gan ddefnyddio'r Rheoliad Cyffredinol ar Ddiogelu Data (GDPR), cysylltwch â:

Enw: Sarita Marshall

Cyfeiriad e-bost: sarita.marshall4@llyw.cymru

Rhif ffôn: 03000 256583

Gallwch gysylltu â Swyddog Diogelu Data Llywodraeth Cymru yn:

Llywodraeth Cymru, Parc Cathays, Caerdydd, CF10 3NQ,

E-bost: swyddogdiogeludata@llyw.cymru